На основу члана 40. Статута Општине Сврљиг (“Службени лист града Ниша”, бр 21/2019), и члана 20. Закона о улагањима (“Сл. гласник РС”, број 89/2015 и 95/2018), Скупштина Општине Сврљиг на седници одржаној 22.10.2020. године, донела је

**ОДЛУКУ**

**О ОДРЕЂИВАЊУ ЈЕДИНИЦЕ**

**ЗА ЛОКАЛНИ ЕКОНОМСКИ РАЗВОЈ И ПОДРШКУ УЛАГАЊИМА**

**ЗА ТЕРИТОРИЈУ ОПШТИНЕ СВРЉИГ**

1. ОДРЕЂУЈЕ СЕ:

* Регионална развојна агенција Југ ДОО Ниш, Ниш, ул. Балканска 3/2, Ниш – Медијана, ПИБ: 106262882, матични број: 20565985, за обављање послова јединице за локални економски развој и подршку улагањима за територију Општине Сврљиг.

1. Одлука се доноси на неодређено време и важи до стављања исте ван снаге.

**О б р а з л о ж е њ е**

Одредбама члана 20. став 1 и 2 Закона о улагањима (Сл. Гласник број 89/2015 и 95/2018) прописано је да:

„Послове јединице за локални економски развој и подршку улагањима обавља канцеларија за локални економски развој, или орган управе, или носилац јавних овлашћења, или правно лице основано од јединице локалне самоуправе, или физичко лице из редова запослених или именованих лица, или комора, асоцијација или удружење, које знањем и искуством може да пружи стручну помоћ улагачу, а које је актом јединице локалне самоуправе одређено да те послове обавља.

Две и више јединица локалне самоуправе, могу заједнички одредити тело у складу са ставом 1. овог члана ради обављања послова јединице за локални економски развој и подршку улагањима за територију тих јединица локалне самоуправе“(крај цитата).

Регионална развојна агенција Југ ДОО Ниш, Ниш, ул. Балканска 3/2, Ниш – Медијана, ПИБ: 106262882, уписана је у Регистар привредних друштава код Агенције за привредне регистре Републике Србије са матичним бројем: 20565985.

Општина Сврљиг, мат. број 07327340, Радетова 31 ,18360 Сврљиг, један је од уписаних оснивача/чланова Регионална развојна агенција Југ ДОО Ниш са уписаним новчаним капиталом: 3.098,75 динара, уплаћеним новчаним капиталом: 3.098,75 динара, односно уделом у тренутку доношења ове одлуке од 5,88235294% у основном капиталу.

У смислу чињеница наведених у претходним ставовима Образложења неспорно је да је Регионална развојна агенција Југ ДОО Ниш правно лице основано од стране Општине Сврљиг (као једног од оснивача).

Регионална развојна агенција Југ ДОО Ниш је и акредитована Регионална развојна агенција по основу Решења Развојне агенције Србије о акредитацији бр. 1-04-023-3/2019/3 од дана 25.04.2019. године, па у смислу изнетог неспорно је да својим знањем и искуством стеченим делатношћу којом се бави Регионална развојна агенција Југ ДОО Ниш може пружити сваки вид помоћи и подршке, како улагачу тако и јединици локалне самоуправе.

Одредбама највишег општег акта – Уговора о оснивању, опредељени су циљеви, активности и области деловања Регионалне развојне агенције Југ ДОО Ниш као организације за спровођење политике регионалног развоја на територији Нишавског, Пиротског и Топличког управног округа, међу којима се истиче подршка институционалним напорима за остваривање одрживог, ефикасног и свеобухватног економског развоја Нишавског, Пиротског и Топличког округа, допринос установљавању институционалног економског и правног оквира погодног за привлачење страних инвестиција, као и сваку на закону заснована сарадња са другим инситуцијама националног, регионалног и међународног карактера у циљу подршке регионалном развоју.

У складу са наведеним Регионална развојна агенција Југ ДОО Ниш од свог оснивања у сврху реализације статутарних циљева успешно и активно учествује у припреми и спровођењу стратегија, програма и других развојних докумената и прати њихову реализацију на нивоу области за коју је акредитована, сарађује са аутономним покрајинама и јединицама локалних самоуправа у припреми и примени локалних развојних планова, припрема и спроводи програме развоја инфраструктуре и развоја институција и организација и унапређења капацитета јединица локалних самоуправа, прати и спроводи мере и реализује развојне пројекте, обавља послове међународне, прекограничне и међуопштинске сарадње из области регионалног развоја, припрема, пријављује и управља пројектима, организује и спроводи едукације и обуке и друге активности ради остваривања циљева у наведеним областима.

На другој страни, Општина Сврљиг препознаје потребу за експертском стручном помоћи у комуникацији са инвеститорима у виду информација и саветодавних услуга, координације између различитих ЈЛС, као и инвеститора и републичких органа и организација при реализацији инвестиције, али и саме организације састанака инвеститора са представницима ЈЛС, у складу са потребама.

Како Регионална развојна агенција Југ ДОО Ниш у оквиру своје делатности пружа јединицама локалне самоуправе услуге које између осталог укључују:

- повезивање потенцијалних инвеститора са ЈЛС која има капацитета за улагање (упућивање Писама о намерама, организација састанака и др.у складу са потребама),

- промовисање инвестиционих потенцијала ЈЛС код актуелних донатора и потенцијалних инвеститора са којима је РРА у контакту,

- пружање информација о доступним програмима за реализацију инвестиције и отварање нових радних места,

- саветодавне услуге инвеститорима при припреми документације за коришћење државних субвенција за инвестиције;

- координацију између ЈЛС, инвеститора и републичких органа и организација при реализацији инвестиције,

то је полазећи од свих наведених чињеница, неспорно да Регионална развојна агенција Југ ДОО Ниш по својој сврси у целости одговора захтевима цитираног члана 20. Закона о улагањима и знањем, стручним капацитетима, људским ресурсима и искуством може да пружи стручну помоћ улагачима, па је и референтна за обављање послова јединице за локални економски развој и подршку улагањима за територију локалне самоуправе – Општине Сврљиг.

Приликом доношења Одлуке, узета је у обзир и садржина члана 16. став 1 Закона о улагањима („Органи власти дужни су да, у оквиру својих надлежности, омогућавају несметано улагање, као и да прате и контролишу остваривање права улагача и извршавање обавеза улагача, као и преузетих обавеза Републике Србије у вези са улагањем“ – крај цитата), као и садржину члана 19. наведеног Закона („Јединица за локални економски развој и подршку улагањима пружа стручну помоћ и подршку улагачу у реализацији улагања, ако то затражи улагач у складу са чланом 16. овог закона“- крај цитата). Из садржине цитираних законских одредаба произилази основ и овлашћење за одређивање Регионалне развојне агнеције Југ ДОО Ниш за јединицу за локални економски развој и подршку улагањима, за шта постоји објективна потреба на страни Општине Сврљиг.

У складу са наведеним, испуњени су сви законом прописани услови за наведено својство, па је одлучено као у Диспозитиву.

I Број: 020-109/2020

У Сврљигу, 22.10.2020. године

**СКУПШТИНА ОПШТИНЕ СВРЉИГ**

**ПРЕДСЕДНИК**

**Милан Михајловић**